SULA MAR ADEK
Kaka Nyasaye ne Dwaro ni Ngima Dhano Obed
1. Nyasaye ne dwaro ni dhano obed gi ngima ma chalo nade?
NYASAYE nigi chenro maber ne dhano. Nochueyo Adam gi Hawa moketogi e puodho ma jaber. Nodwaro ni gibed gi nyithindo, gilos piny duto obed Paradiso, kendo girit le duto.—Chakruok 1:28; 2:8, 9, 15; som Weche Momedore namba 6.
2. (a) Wang’eyo nade ni Nyasaye biro timo dwache? (b) Gin jo mage ma Nyasaye dwaro mondo odag e piny, to kuom thuolo ma romo nade?
2 Be iparo ni chieng’ moro wabiro dak e Paradiso? Jehova wachonwa niya: “Aseparo gima abiro timo, bende anatim mano.” (Isaiah 46:9-11; 55:11) Obiro timo gima osewacho kendo onge gima nyalo geng’e. Jehova wacho gimomiyo nochweyo piny. Ne ok ochueye “manono.” (Isaiah 45:18) To nochueye mondo ji odagie. Gin jo mage ma Nyasaye dwaro mondo odag e piny, to odwaro ni gidag kuom thuolo maromo nade? Muma wacho niya: ‘Jo matir ginicham piny, mi ginidagie nyaka chieng’.’—Zaburi 37:29; Fweny 21:3, 4.
3. Nikech dhano tuore kendo tho, mano nyalo miyo ibed gi penjo mane?
3 Sani pod dhano bedo matuo kendo githo. Kuonde mopogore opogore ji gore kendo ginegore. Kuom adier, ma ok e ngima ma Nyasaye ne dwaro ni dhano obedgo. Kare ang’o ma ne otimore, to nikech ang’o? Muma kende e ma nyalo lero wachno.
JASIK NYASAYE
4, 5. (a) Ng’ano ma ne owuoyo gi Hawa kotiyo gi thuol e puodho mar Eden? (b) Ere kaka ng’at maber nyalo lokore ma bed jakuo?
4 Muma nyisowa ni Nyasaye nigi jasike “miluongo ni Jachien kendo Satan.” Satan notiyo gi thuol mondo owuo gi Hawa e puodho mar Eden. (Fweny 12:9; Chakruok 3:1) Ne omiyo onenre ka gima thuol e ma ne wuoyo.—Som Weche Momedore namba 7.
5 Be Nyasaye nochueyo Satan Jachien? Ooyo ngang’! Malaika moro ma ne nitie e polo ka Nyasaye ne loso ne Adam gi Hawa piny e ma nolokore mobedo Jachien. (Ayub 38:4, 7) Ere kaka mano nyalo timre? Kuom ranyisi, ere kaka ng’at maber nyalo lokore ma bed jakuo? Wang’eyo ni ok nyuolga ng’ato ka en jakuo. Kata kamano, ng’ato nyalo bedo gi gombo mar bedo gi gima ok mare. Kaka omedo dhi nyime gombo gino, e kaka gombo ma en-gono medo bedo motegno. To koyudo thuolo, onyalo kwalo gino. Adiera en ni ng’atno olokore kende mobedo jakuo.—Som Jakobo 1:13-15; som Weche Momedore namba 8.
6. Ere kaka malaika moro nolokore mobedo jasik Nyasaye?
6 Mano e gima malaikano notimo. Bang’ ka Jehova nosechueyo Adam gi Hawa, nowachonegi ni ginyuol nyithindo mondo ‘gipong’ piny.’ (Chakruok 1:27, 28) Nyaka bed ni malaikano nowacho e chunye niya: ‘Jogi duto nyalo lama kar lamo Jehova!’ Kaka nomedo paro wachno, e kaka nomedo bedo gi gombo mar gima Jehova kende e ma nigi ratiro mar bedogo. Malaikano ne dwaro ni ji olame. Omiyo, ne owuondo Hawa mondo otim gima ok kare. (Som Chakruok 3:1-5.) Kuom timo kamano, malaikano nobedo Satan Jachien kendo jasik Nyasaye.
7. (a) Ang’o momiyo Adam gi Hawa ne otho? (b) Ang’o momiyo wabedo moti kendo watho?
7 Adam gi Hawa ne ok owinjo Nyasaye kendo ne gichamo olemo ma ne okwergi. (Chakruok 2:17; 3:6) Ne gitimo richo e nyim Jehova, kendo bang’ kinde ne githo mana kaka Jehova nosewacho. (Chakruok 3:17-19) Nyithind Adam inyuolo ka gin gi richo, omiyo gin bende githo. (Som Jo-Rumi 5:12.) Mondo wang’e gimomiyo nyithind Adam bende koro ne obedo joricho, we wane ane ranyisini. Par ane ni iloso matofari gi bao ma bathe obam. Donge matofari duto mibiro loso gi baono biro wuok mobam? Ka ne Adam otamore winjo Nyasaye ne obedo jaricho. To nikech wan nyithind Adam, waduto wan joricho, kendo inyalo wach ni wan gi mbala mar richo ma ne wayudo kuom Adam. Waduto wabedo moti kendo watho nikech wan joricho.—Jo-Rumi 3:23; som Weche Momedore namba 9.
8, 9. (a) Satan ne dwaro ni Adam gi Hawa oyie gi ang’o? (b) Ang’o momiyo Jehova ne ok onego jong’anjogo gikanyo?
8 Satan nochako tim mar ng’anjo ne Jehova sama nowuondo Adam gi Hawa mondo kik giluw chike Jehova. Nodwaro mondo Adam gi Hawa one Jehova kaka ja miriambo kendo jaloch marach ma ok dwar ne dhano ber kata matin. Satan ne temo nyiso ni ji nyalo yiero timo gima gidwaro ma ok ochuno ni Nyasaye e ma nyaka nyisgi gima onego gitim, kendo ni Adam gi Hawa ne nyalo yiero e kind gima ber kod gima rach. Kuom mano, Nyasaye dine otimo ang’o e wi wachno? Ne onyalo nego Jachien kaachiel kod Adam gi Hawa mondo wachno orum gi kanyo. Kata kamano, be timo kamano dine onyiso ka be Satan en ja miriambo adier? Ooyo, ok donyiso.
9 Omiyo, Jehova ok nonego jong’anjogo gikanyono. Kar mano, noweyo thuolo mondo dhano oloch e wigi giwegi. Mani ne dhi miyo onere ayanga ni Satan en ja miriambo kendo ni Jehova ong’eyo gima nyalo kelo ne dhano ber. Wabiro puonjore mathoth e wi wachno e Sula mar 11. Ineno nade yiero ma ne Adam gi Hawa otimo? Be ne en gima kare yie gi gima Satan ne owachonegi ka koni to giweyo winjo Nyasaye? Jehova e ma nomiyogi gik moko duto ma ne gin-go. Nomiyogi ngima makare, kama ber ma ne ginyalo dakie, kaachiel kod tich ma ne dhi kelonegi mor. Onge gimoro amora maber ma Satan nosetimonegi e ngimagi. In to dine iwinjo ng’a, Satan, koso Jehova?
10. En yiero mane maduong’ ma ng’ato ka ng’ato kuomwa nyaka tim?
10 Wan bende wan gi thuolo mar timo yiero machal kamano, kendo ngimawa otenore kuom yiero ma watimo. Wanyalo yiero winjo Jehova kaka Jaloch kendo nyiso ni Satan en ja miriambo. Kata wanyalo yiero mondo Satan oloch e wiwa. (Zaburi 73:28; som Ngeche 27:11.) Kata obedo ni Nyasaye ok e ma loch e wi piny sani, pod en gi joma winje. Ka Nyasaye ok e ma loch e wi piny sani, kare en ng’a ma locho e wi piny sani?
NG’ANO MA LOCHO E WI PINY SANI?
11, 12. (a) Bedo ni Satan ne dwaro miyo Yesu pinjeruodhi duto, puonjowa ang’o? (b) Gin ndiko mage ma nyiso ni Satan en jaloch mar pinyni?
11 Yesu nong’eyo ng’at ma locho e wi pinyni. Chieng’ moro, Satan “ne onyise pinjeruodhi duto mag piny kod ber mar duong’ ma gin-go.” Kae to Satan nosingo ne Yesu niya: “Magi duto abiro miyi kigoyo chongi piny mitimo tim achiel mar lama.” (Mathayo 4:8, 9; Luka 4:5, 6) Penjri kama, ‘Dine bed ni pinjeruodhigo ok gin mag Satan, be dine oikore miyogi Yesu?’ Ooyo. Sirkande duto mag pinyni ichiko gi Satan.
12 Inyalo penjori niya: ‘Ere kaka Satan nyalo bedo jaloch mar pinyni? Donge Jehova en Nyasaye Manyalo Duto kendo en e ma nochueyo piny gi polo?’ (Fweny 4:11) Mano en adier. Kata kamano, Yesu noluongo Satan ni “jaloch mar pinyni.” (Johana 12:31; 14:30; 16:11) Jaote Paulo noluongo Satan Jachien ni “nyasach ndaloni.” (2 Jo-Korintho 4:3, 4) Kendo Jaote Johana nondiko niya: “Piny duto ni e bwo teko mar Ng’at Marach.”—1 Johana 5:19.
IBIRO KETH PINY MA SATAN LOCHOENI E YO MANE?
13. Ang’o momiyo wadwaro piny manyien?
13 Pinyni medo mana bedo marach moloyo. Nitie lwenje, mibadhi, wuondruok, kendo timbe mag mahundu opong’ e alwora ma wadakie. Dhano ok nyal tieko chandruogegi kata gitem matek machalo nade. Machiegnini, Nyasaye biro ketho piny marachni e lweny mare miluongo ni Har–Magedon, kae to okelo piny manyien.—Fweny 16:14-16; som Weche Momedore namba 10.
14. En ng’ano ma Nyasaye oseyiero mondo obed Ruoth e Pinyruodhe? Muma ne okoro ang’o e wi Yesu?
14 Jehova noyiero Yesu Kristo mondo obed Ruoth e Pinyruodhe. Higni mang’eny mokalo, Muma nokoro ni Yesu biro locho kaka “Ruodh Kuwe” kendo sirkande biro siko nyaka chieng’. (Isaiah 9:6, 7) Yesu nopuonjo jolupne ni gilem ne pinyruodhno kowacho niya: “Pinyruodhi mondo obi. Dwaroni mondo otimre bende e piny, kaka e polo.” (Mathayo 6:10) E sula mar 8, wabiro puonjore kaka Nyasaye biro ketho pinjeruodhi mag dhano. (Som Daniel 2:44.) Kae to pinyruodh Nyasaye biro loso piny obed Paradiso.—Som Weche Momedore namba 11.
PINY MANYIEN CHIEGNI CHOPO!
15. “Piny manyien” en ang’o?
15 Muma singo niya: “Nitie polo manyien gi piny manyien ma warito kendo ma tim makare nobedie.” (2 Petro 3:13; Isaiah 65:17) Seche moko sama Muma wuoyo e wi “piny,” owuoyo mana e wi dhano ma odak e piny. (Chakruok 11:1) Omiyo, “piny manyien” ochung’ ne ji duto ma Nyasaye oyiego kendo ma winje.
16. En mich mane ma jaber ma Nyasaye biro miyo ji e piny manyien, to ang’o ma nyaka watim mondo wabi wayud michno?
16 Yesu nosingo ni joma biro dak e piny ma Nyasaye nolos manyien biro yudo “ngima mochwere.” (Mariko 10:30) En ang’o ma nyaka watim mondo wayud michno? Som Johana 3:16 kod 17:3 mondo iyud dwoko. Koro we wane ane gima Muma wacho e wi ngima ma biro betie e Paradiso.
17, 18. Ere kaka wang’eyo ni kuwe nobedie e piny duto kendo ni ji nodag ma onge luoro?
17 Gik maricho kaka lwenje, mahundu, kod timbe mag gero biro rumo. Onge joma richo ma biro dong’ e piny. (Zaburi 37:10, 11) Nyasaye biro ‘miyo lwenje orum nyaka giko piny.’ (Zaburi 46:9; Isaiah 2:4) Piny biro pong’ gi joma ohero Nyasaye kendo ma luwo chikene. Kuwe nobedie nyaka chieng’.—Zaburi 72:7.
18 Jotich Jehova nodag gi kuwe ma onge luoro. Chon ka ne Jo-Israel oluwo chike Nyasaye, ne gibedoga gi kuwe kendo Nyasaye ne ritogiga. (Tim Jo-Lawi 25:18, 19) E Paradiso, ok wabi luoro gimoro amora. Kinde duto wabiro dak gi kuwe ma onge luoro!—Som Isaiah 32:18; Mika 4:4.
19. Ang’o momiyo wanyalo bedo gadier ni chiemo nobed mang’eny e piny manyien?
19 Chiemo nobed mang’eny. Cham “nobedi mang’eny e piny e wi gode madongo.” (Zaburi 72:16) Jehova ‘Nyasachwa noguedhwa,’ kendo ‘piny nochiegi.’—Zaburi 67:6.
20. Ang’o momiyo wanyalo bedo gadier ni piny biro bedo Paradiso?
20 Piny duto nobed Paradiso. Ji biro dak e ute mabeyo kendo gibiro bedo gi puothe mabeyo. (Som Isaiah 65:21-24; Fweny 11:18.) Piny duto biro bedo ma jaber kaka puodho mar Eden. Kinde duto Jehova biro miyowa gigo duto ma wadwaro. Muma wacho e wi Nyasaye kama: “Iyawo lweti, kendo iyieng’o gik mangima duto, kaka gidwaro.”—Zaburi 145:16.
21. Ang’o ma nyiso ni kuwe biro betie e kind dhano gi le?
21 Kuwe biro betie e kind dhano gi le. Le ok bi hinyo dhano kendo. Nyithindo matindo ok bi luoro le ma sani kwiny.—Som Isaiah 11:6-9; 65:25.
22. Yesu biro timo ang’o ne joma tuo?
22 Onge ng’at ma biro bedo matuo. Kinde ma Yesu ne nie piny, nochango ji mang’eny. (Mathayo 9:35; Mariko 1:40-42; Johana 5:5-9) Kata kamano, kaka Ruoth mar Pinyruodh Nyasaye, Yesu biro chango ji duto. Onge ng’at ma nowach ni: ‘Atuo.’—Isaiah 33:24; 35:5, 6.
23. Ang’o ma Nyasaye biro timo ne jogo mosetho?
23 Jomotho nobed mangima kendo. Nyasaye singo ni obiro chiero ji milionde mosetho. “Chier nobedie mar joma kare gi joma ok kare.”—Som Johana 5:28, 29; Tich Joote 24:15.
24. Ineno nade wach dak e Paradiso?
24 Waduto wan gi nyalo mar timo yiero. Wanyalo yiero mar puonjore e wi Jehova kendo tiyone, kata wanyalo yiero mar timo atima gima wadwaro. Ka wayiero tiyo ne Jehova, ngimawa biro bedo maber e kinde mabiro. Yesu nosingo ne jal ma ne ogur e bathe niya: “Inibed koda e Paradiso.” (Luka 23:43) We wapuonjre weche momedore e wi Yesu Kristo kendo wane kaka obiro miyo singo mag Nyasaye ochop kare.
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn